Mir sind über d'ostere mit em handball (total 110 chind) uf Holstebro anes turnier. d'simi hät ihri U17 meitli trainiert und ich mini U15 buebe. Me muen sich das so vorstelle dass di ganz stadt und  d'umgäbig vom handball heigsuecht würd. Elei bide buebe U15 häts 32 mannschafte debi gha! Und es hät vo U11 bis U17 alles gha. Mätch sind vom morge am 7bni bis zabig am halbi 9ni gschpilt worde, und zum teil i halle wo 30min busfahrt bedinged…  I jedem fall isches super organisiert und mega de plausch gsii. d'simi hät meh e plauschmannschaft gha wo halt nöd so würkli erfolgriich gsii isch, und ich bin mit mine buebe is final cho und dänn det gäg Bjerringbro zweite worde. Isch cool gsii - freu mi scho uf  nöchscht jahr. Fürd simi isches grad e chli am limit gsii (so mit em dicke buuch und so), si isch jetzt uf jede fall rächt uf de schnauze. aber es hät ihre susch eigentli au guet gfalle.  D'simi hät morn ihre letschti arbetstag - dänn fanged ihri mamiferie aa (ja, richtig, 8 wuche vor de geburt). Und da verbringt si grad di erschte 3 wuche ide CH (und ide türkei) bide und mit de liselotte… Und dänn hämmer eus mal tänkt dass si dänn de räschte vom 2007 frei nimmt und ich na 5 mönet im 2008. Aber zerscht mal  luege wänn sich das bieschti entscheided zum cho…